جاۋ گاۋ چۇلۋۇرنى بىر سىلكىۋىدى، تۆت ئاتلىق بەگ ھارۋىسى مەشئەل دېڭىزىدىن ئۇچقاندەك ئۇزاپ بوسۇغا ئاتلاپ قورۇل ئىچىگە كىرىپ كەتتى. قوۋۇقنىڭ  ئېغىر تۆمۈر ئىشىكى ئاستا-ئاستا چۈشۈرۈلدى، ئەمدى قورۇل ئىچى-سىرتىدا لەنەت-نەپرەتلىك تىللاشلار ئورنىغا كۈلكە-چاقچاقلار ئەۋجىگە كۆتۈرۈلدى. خەنگۇ قورۇلىنىڭ ئىچكىي قوۋۇقىدىن چىقىشى بىلەنلا جاۋ گاۋ «ئۇستاز، چىڭ ئولتۇرغايلا» دېگىنىچە تۆت ئارغىماقنىڭ چۇلۋۇرىنى تەڭلا سىلكىۋىدى، بەگلىك يولىدا ھارۋا ئۇچقاندەك يۈرۈپ كەتتى، قۇلاق تۈۋىدە ھۇشقىيتقان ئاۋاز ئاڭلىنىپ تۇراتتى. بەشىنچى جىسەكتىكى خوراز چىللىغان مەھەلدە، بەگ ھارۋىسى ئاستانىدىكى ئوردۇبالىققا يېتىپ كەلدى.